b'\n_START_ARTICLE_\nMirobalanovec\n_START_SECTION_\nOpis\n_START_PARAGRAPH_\nTo listopadno drevo zraste od 20 do 25 metrov visoko, deblo pa je sivo rjave barve in pri starih drevesih razpoka na kvadratne plo\xc5\xa1\xc4\x8de. Veje drevesa so vodoravne in poganjajo vretenasto okoli debla. Listi so dolgi okoli 30 cm, po\xc5\xbeenejo pa na koncu mladih vejic. So jaj\xc4\x8daste oblike, na vrhu pa so topo zaklju\xc4\x8deni. Listne \xc5\xbeile so na zgornji strani lepo vidne, na spodnji strani listov pa izrazito izstopajo in so pokrite z gostimi dla\xc4\x8dicami. Listi so sprva zeleni, nato pa za\xc4\x8dnejo po\xc4\x8dasi rde\xc4\x8deti in so v zadnji fazi povsem rde\xc4\x8de barve._NEWLINE_ _NEWLINE_Drobni, beli cvetovi z rumenimi pra\xc5\xa1nicami so zdru\xc5\xbeeni v klase in po\xc5\xbeenejo med listi na koncu poganjkov. Iz oplojenih cvetov se razvije okoli 5 cm velik, okrogel zelenkast ali rde\xc4\x8dkast plod, ki nekoliko spominja na plod mandljevca, v katerem je po eno seme.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDomovina mirobalanovca so Andanamski otoki v Bengalskem zalivu, od tam pa se je drevo raz\xc5\xa1irilo v vse tropske kraje. Razmno\xc5\xbeuje se samo s semeni, v nekaterih delih Azije pa je drevo postalo gospodarsko dokaj pomembno._NEWLINE_Iz semena v Indiji namre\xc4\x8d pridobivajo olje, veliko bolj pomemben pa je meseni del plodu, ki vsebuje kar okoli 50% taninske snovi, ki jo v Indiji uporabljajo pri strojenju usnja. V preteklosti so plodove uporabljali tudi v tradicionalni medicini._NEWLINE_Les je gost in trden ter zna\xc4\x8dilno rde\xc4\x8de barve. V vodi je izjemno obstojen, zaradi \xc4\x8desar iz njega v Polineziji izdelujejo kanuje.'